CELEX: 32009D0410
Language: fi
Date: 2009-05-25 00:00:00
Title: 2009/410/Euratom: Neuvoston päätös, tehty 25 päivänä toukokuuta 2009 , lisätutkimusohjelmasta, jonka Yhteinen tutkimuskeskus toteuttaa Euroopan atomienergiayhteisölle

29.5.2009   
            
            
               FI
            
            
               Euroopan unionin virallinen lehti
            
            
               L 132/13
            
         
      NEUVOSTON PÄÄTÖS,
   tehty 25 päivänä toukokuuta 2009,
   lisätutkimusohjelmasta, jonka Yhteinen tutkimuskeskus toteuttaa Euroopan atomienergiayhteisölle
   (2009/410/Euratom)
   EUROOPAN UNIONIN NEUVOSTO, joka
   ottaa huomioon Euroopan atomienergiayhteisön perustamissopimuksen ja erityisesti sen 7 artiklan,
   ottaa huomioon komission ehdotuksen, jonka se on antanut tieteellis-teknistä komiteaa kuultuaan,
   sekä katsoo seuraavaa:
   
               (1)
            
            
               Pettenin suurvuoreaktori, jäljempänä ’suurvuoreaktori’, on eurooppalaisen tutkimusalueen puitteissa ollut ja on jatkossakin tärkeä yhteisön käytettävissä oleva väline, jonka avulla voidaan kehittää materiaalitieteitä ja -testausta, ydinlääketiedettä sekä ydinenergia-alan turvallisuustutkimusta.
            
         
               (2)
            
            
               Suurvuoreaktorin käyttöä on tuettu lisätutkimusohjelmilla, joista viimeisin päättyi 31 päivänä joulukuuta 2007; kyseinen lisätutkimusohjelma oli hyväksytty lisätutkimusohjelman, joka Yhteisen tutkimuskeskuksen on määrä toteuttaa Euroopan atomienergiayhteisölle, jatkamisesta yhdellä vuodella 26 päivänä marraskuuta 2007 tehdyllä neuvoston päätöksellä 2007/773/Euratom (1).
            
         
               (3)
            
            
               Suurvuoreaktorin käyttö jatkui vuoden 2008 ilman lisätutkimusohjelmaa, ja samalla sen käytölle ja hyödyntämiselle pyrittiin luomaan itsenäinen ja kestävämpi oikeusperusta. Koska tässä epäonnistuttiin, suurvuoreaktorin rahoitustukea on tarpeen jatkaa uuden lisätutkimusohjelman puitteissa.
            
         
               (4)
            
            
               Suurvuoreaktorin käyttöä olisi jatkettava lisätutkimusohjelman puitteissa vuoteen 2011, koska se muodostaa edelleen korvaamattoman infrastruktuurin yhteisön tutkimukselle eri aloilla, joita ovat nykyisten ydinreaktoreiden turvallisuuden parantaminen, terveys, mukaan lukien lääketieteellisten isotooppien kehittäminen lääketieteelliseen tutkimukseen, ydinfuusio, perustutkimus ja koulutus sekä jätehuolto, mukaan lukien mahdollisuus tutkia ydinpolttoaineiden turvallisuuskäyttäytymistä uuden sukupolven reaktorijärjestelmiä varten.
            
         
               (5)
            
            
               Koska Belgialla, Ranskalla ja Alankomailla on erityinen intressi suurvuoreaktorin käytön jatkamiseen, niiden olisi ilmoituksensa mukaisesti rahoitettava kyseistä ohjelmaa Euroopan unionin yleiseen talousarvioon käyttötarkoitukseensa sidottuina tuloina tehtävillä rahoitusosuuksilla.
            
         
               (6)
            
            
               Osan lisätutkimusohjelman rahoitusosuuksista olisi katettava myös vuoden 2008 aikana aiheutuneet kustannukset,
            
         ON TEHNYT TÄMÄN PÄÄTÖKSEN:
   1 artikla
   Hyväksytään 1 päivästä tammikuuta 2009 alkaen kolme vuotta kestävä Pettenin suurvuoreaktorin käyttöä koskeva lisätutkimusohjelma, jäljempänä ’ohjelma’, jonka tavoitteet määritellään liitteessä I.
   2 artikla
   Ohjelman toteuttamista varten tarpeellisiksi arvioidut rahoitusosuudet ovat yhteensä 34,992 miljoonaa euroa. Tämän määrän jakautuminen esitetään liitteessä II. Rahoitusosuudet katsotaan neuvoston asetuksen (EY) N:o 1605/2002 (2) 18 artiklan 2 kohdan mukaisesti käyttötarkoitukseensa sidotuiksi tuloiksi.
   3 artikla
   1.   Ohjelman hallinnoinnista vastaa komissio. Tätä tarkoitusta varten sitä avustaa Yhteinen tutkimuskeskus.
   2.   Yhteisen tutkimuskeskuksen johtokunnalle annetaan tietoa ohjelman toteuttamisesta.
   4 artikla
   Komissio antaa joka vuosi ennen 15 päivää syyskuuta Euroopan parlamentille ja neuvostolle tämän päätöksen täytäntöönpanoa koskevan kertomuksen.
   5 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.
   Sitä sovelletaan 1 päivästä tammikuuta 2009.
   6 artikla
   Tämä päätös on osoitettu kaikille jäsenvaltioille.
   
      Tehty Brysselissä 25 päivänä toukokuuta 2009.
      
         
            Neuvoston puolesta
         
         
            Puheenjohtaja
         
         J. ŠEBESTA
         
      
   
   
      (1)  EUVL L 312, 30.11.2007, s. 29.
   
      (2)  Neuvoston asetus (EY, Euratom) N:o 1605/2002, annettu 25 päivänä kesäkuuta 2002, Euroopan yhteisöjen yleiseen talousarvioon sovellettavasta varainhoitoasetuksesta (EYVL L 248, 16.9.2002, s. 1).
   
      LIITE I
      
         TIETEELLISET JA TEKNISET TAVOITTEET
      
      Ohjelmalla on seuraavat päätavoitteet:
      
                  1.
               
               
                  Taataan suurvuoreaktorin turvallinen ja luotettava käyttö neutronien saannin turvaamiseksi kokeita varten.
               
            
                  2.
               
               
                  Mahdollistetaan se, että tutkimuslaitokset voivat käyttää suurvuoreaktorin tehokkaasti eri aloilla, joita ovat nykyisten ydinreaktoreiden turvallisuuden parantaminen, terveys, mukaan lukien lääketieteellisten isotooppien kehittäminen lääketieteelliseen tutkimukseen, ydinfuusio, perustutkimus ja koulutus sekä jätehuolto, mukaan lukien mahdollisuus tutkia ydinpolttoaineiden turvallisuuskäyttäytymistä uuden sukupolven reaktorijärjestelmiä varten.
               
            
   
      LIITE II
      
         RAHOITUSOSUUKSIEN JAKAUTUMINEN
      
      Ohjelman rahoitusosuuksista vastaavat Belgia, Ranska ja Alankomaat.
      Rahoitusosuudet jakautuvat seuraavasti:
      
                   
               
               
                  Belgia: 1,2 miljoonaa euroa;
               
            
                   
               
               
                  Ranska: 0,9 miljoonaa euroa;
               
            
                   
               
               
                  Alankomaat: 32,892 miljoonaa euroa;
               
            
                   
               
               
                  Yhteensä: 34,992 miljoonaa euroa.
               
            Rahoitusosuudet suoritetaan Euroopan unionin yleiseen talousarvioon ja sidotaan tähän ohjelmaan. Osa lisätutkimusohjelman rahoitusosuuksista voi kattaa myös vuonna 2008 aiheutuneet suurvuoreaktorin toimintakustannukset, rahoittajamaiden ja komission kesken sovittavan työohjelman mukaisesti.
      Kyseiset rahoitusosuudet ovat kiinteät eivätkä ne ole tarkistettavissa toiminta- ja ylläpitokustannusten vaihtelujen perusteella.